《与叶晦叔同考校诸生涣宿贡院作》
宋代·洪迈

沈沈广厦清如水，市声人声不到耳。
一閒十日岂天赐，惭愧纷纷白袍子。
相逢更得金玉人，久矣眼中无此士。
连床夜语不成寐，往往鸡声忽惊起。
是中差乐真难名，昔者相过安得此。
但怜时节不相谋，正堕清明寒食里。
梨花已空海棠谢，外间物色知余几。
只恐风雨摧折之，负此一春吾过矣。
谢公寻山饱閒暇，应笑腐儒黏故纸。
锦囊得句应已多，万一相思频寄似。

作者简介：洪迈（1123——1202），南宋饶州鄱阳（今江西省上饶市鄱阳县）人，字景卢，号容斋，又号野处。洪皓第三子。官至翰林院学士、资政大夫、端明殿学士，副丞相、封魏郡开国公、光禄大夫。卒年八十，谥“文敏”。配张氏，兵部侍郎张渊道女、继配陈氏，均封和国夫人。南宋著名文学家。